PRITARTA

Kauno rajono savivaldybės administracijos direktoriaus 2023 m. vasario 22 d.

įsakymu Nr. ĮS-607

PRITARTA

Kauno r. Zapyškio pagrindinės mokyklos tarybos 2023-01-12, prot. Nr. 1

**KAUNO R. ZAPYŠKIO PAGRINDINĖS MOKYKLOS 2023–2027 METŲ STRATEGINIS PLANAS**

**Zapyškis,**

**2023**

**TURINYS**

[ĮVADAS 3](#_Toc127349636)

[I SKYRIUS. MOKYKLOS PRISTATYMAS 3](#_Toc127349637)

[II SKYRIUS. MOKYKLOS VERTYBĖS 4](#_Toc127349639)

[III SKYRIUS. MOKYKLOS MISIJA, VIZIJA, PRIORITETAI 5](#_Toc127349641)

[IV SKYRIUS. STRATEGINIŲ PRIORITETŲ ĮGYVENDINIMAS 6](#_Toc127349643)

[1 priedas. 2018–2022 M. STRATEGINIO PLANO ĮGYVENDINIMAS 17](#_Toc127349646)

[2 priedas. SITUACIJOS ANALIZĖ 18](#_Toc127349648)

[3 priedas. SSGG ANALIZĖ 20](#_Toc127349650)

[4 priedas. STRATEGINIO PLANO ĮGYVENDINIMO PRIEŽIŪRA 21](#_Toc127349652)

# ĮVADAS

Kauno r. Zapyškio pagrindinės mokyklos (toliau – mokykla) strateginis planas, parengtas vadovaujantis Valstybės pažangos strategija „Lietuvos pažangos strategija „Lietuva 2030“, Geros mokyklos koncepcija, Kauno rajono savivaldybės 2021–2027 m. strateginiu plėtros planu, mokyklos veiklos visuminio išorinio vertinimo ataskaita, mokyklos veiklos kokybės įsivertinimo ataskaita, mokyklos bendruomenės narių pasiūlymais.

Strateginį planą rengė darbo grupė, patvirtinta mokyklos direktoriaus 2022 m. rugsėjo 16 d. įsakymu Nr. V-80, kuri vadovavosi viešumo, bendravimo ir bendradarbiavimo principais.

Siekiant įgyvendinti strateginio plano tikslus 2023–2027 metais bus telkiami mokinių, tėvų, rėmėjų bei švietimo darbuotojų intelektiniai ir materialiniai ištekliai.

# I SKYRIUS

# MOKYKLOS PRISTATYMAS

1677 m*.* Zapyškyje buvo parapijinė mokykla. 1819 m.Zapyškyje veikė elementarinė mokykla. 1873 m.(pagal kitus archyvus – 1865 m.) carinės Rusijos valdžia Zapyškyje įsteigė pradinę dviejų komplektų rusišką mokyklą. 1916 m. vokiečių okupacinės valdžios įsteigta ir išlaikoma mokykla. 1922 m. Zapyškio mokyklos išlaikymas perduotas vietos savivaldybei. 1934 m. Zapyškyje pastatyta medinė mokykla. Nuo 1936 m. tapo aukštesnės pakopos – „II laipsnio“ (6 skyrių) pradžios mokykla. Mokykla dėl patalpų stokos nuo 1948 m. veikė Kluoniškių ir Dievogalos kaimuose. 1951 m. Dievogalos pradinei mokyklai perduotas buvusios Zapyškio klebonijos patalpos. Nuo 1950 m. mokykla – septynmetė, nuo 1961 m. – aštuonmetė, 1987 m. – nepilna vidurinė (9 klasės), 1988 m. – devynmetė, nuo 1993 m. – pagrindinė (10 klasių). 1967 m. pastatyta dviaukštė mūrinė mokykla Kluoniškių kaime. 2003 m. mokyklos pastatas renovuotas ir pavadintas I korpusu, pertvarkytuose kultūros namuose atidarytas II mokyklos korpusas. 2007 m. atidarytas mokyklos I korpuso III aukštas. 2015 m. mokykloje įsteigta priešmokyklinio ugdymo grupė, 2018 m. – ikimokyklinio ugdymo grupės, 2021 m. prie mokyklos prijungta Kačerginės vaikų sanatorijos ,,Žibutė“ mokykla. 2022 m. pastatytas Zapyškio pagrindinės mokyklos priestatas, kuriame įrengta šiuolaikiška sporto salė, technologijų kabinetai, klasės, pagalbos mokiniui specialistų kabinetai. Mokykla turi senas ir nuolat puoselėjamas tradicijas bei savitą atributiką: vėliavą, logotipą, himną.

Mokykloje vykdomos ikimokyklinio, priešmokyklinio, pradinio ir pagrindinio ugdymo programos.

Mokykloje 2022–2023 m. m. ugdomi 379 mokiniai, dirba 47 pedagogai. Vyrauja draugiška, darbinga, savitarpio pagalba grįsta atmosfera. Geri mokinių, mokytojų ir tėvų tarpusavio santykiai.

Mokyklos mokiniai dalyvauja šalies, rajono organizuojamuose olimpiadose, konkursuose, varžybose ir dažnai tampa laureatais. Mokykloje aktyvi kūrybinė, meninė, sportinė, bendruomeninė veikla.

Mokykla aktyviai bendradarbiauja su Zapyškio seniūnija, bažnyčia, bendruomenės centru, bendruomeninių paslaugų centru, Ežerėlio kultūros centru.

# II SKYRIUS

# MOKYKLOS VERTYBĖS

1. **Pilietiškumas.** Mokyklos bendruomenė pamini Lietuvos valstybei svarbias datas, dalyvauja pilietiškumo akcijose. Mokiniai skatinami mylėti savo tėvynę, rajoną, seniūniją, mokyklą.
2. **Bendradarbiavimas.** Bendruomenės nariai kuria konstruktyvius, dalykiškus ir draugiškus santykius. Mokykla bendradarbiauja su kitomis rajono mokyklomis, vietos organizacijomis, inicijuoja ir dalyvauja renginiuose.
3. **Tolerancija.** Mokykloje išklausoma kiekvieno nuomonė ir idėjos, gerbiamas požiūris ir įsitikinimai. Organizuojamos toleranciją skatinančios veiklos. Atkreipiamas dėmesys į socialiai pažeidžiamas grupes.
4. **Saugumas.** Mokyklos bendruomenės nariams sudaromos sąlygos būti ir jaustis saugiai: kuriama saugi socialinė, emocinė, psichologinė, fizinė aplinka. Vykdomos ugdomosios veiklos, skatinančios atpažinti (ne)saugumo jausmą.
5. **Kūrybiškumas.** Mokykla vadovaujasi kūrybiško ugdymo(si) principais. Skatinama pasirinkimo, stiprios motyvacijos, savarankiškumo ir grįžtamojo ryšio sinergija. Mokykloje ugdomos kūrybinio mąstymo savybės: unikalių situacijų pastebėjimas, mąstymo lankstumas, laisvas naujų idėjų kūrimas ir įgyvendinimas. Mokyklos bendruomenė skatinama dalyvauti kūrybiškumą skatinančiose veiklose.
6. **Iniciatyvumas.** Bendruomenė skatinama prasmingai veikti, palaikomas bendruomenės narių entuziazmas, savarankiškumas ir kūrybiniai sumanymai. Mokykloje sudaromos sąlygos kiekvieno bendruomenės nario iniciatyvoms įgyvendinti.
7. **Inovatyvumas.** Mokyklos bendruomenė domisi naujovėmis ir aktualiąsias įgyvendina. Mokykloje vaikai ugdomi taikant naująsias technologijas ir metodus.
8. **Saviugda.** Mokykloje skatinami tikslingi asmenybės pokyčiai, kryptingas tobulėjimas, siekiant harmonijos ir balanso visose gyvenimo srityse. Mokiniai dalyvauja emocinio ir socialinio ugdymo programose, mokosi vertinti ir įsivertinti. Pedagogai domisi naujovėmis, dalyvauja mokymuose.

# III SKYRIUS

# MOKYKLOS MISIJA, VIZIJA, PRIORITETAI

**Misija.** Zapyškio pagrindinė mokykla – teikianti kokybišką ugdymą, atvira naujovėms, saugi švietimo institucija, ruošianti atsakingą, sveiką, ekologiškai raštingą, gebančią gyventi ir kurti nuolat kintančiame pasaulyje asmenybę.

**Vizija.** Zapyškio pagrindinė mokykla – kiekvieno bendruomenės nario ugdymosi sėkmė, veiklos įprasminimas ir atradimų džiaugsmas.

**Prioritetai**

1. Ugdymo(si) proceso kokybė.
2. Savarankiška ir atsakinga asmenybė.
3. Šiuolaikiška, besimokanti ir atvira inovacijoms bendruomenė.

# IV SKYRIUS

# STRATEGINIŲ PRIORITETŲ ĮGYVENDINIMAS

**1 prioritetas. Ugdymo(si) proceso kokybė.**

|  |  |  |
| --- | --- | --- |
| **1 tikslas.** Ugdyti mokinių kūrybiškumą ir iniciatyvumą.  Strateginis tikslas išsikeltas atsižvelgiant į Mokyklos tarybos, Mokytojų tarybos, Mokinių tarybos rekomendacijas lavinti mokinių kūrybiškumą ir iniciatyvumą stiprinant vertybines nuostatas ir asmeninę ūgtį, padedant mokiniui pažinti savo gabumus, skatinant iniciatyvumą, pozityvaus gyvenimo idėjas ir prasmingas veiklas.  **Rezultatas.**  Sukurta jauki, estetiška ugdymo(si) aplinka, padedanti lavinti mokinių kūrybiškumą ir iniciatyvumą. Mokiniai suvokia savo asmenybės unikalumą, žino savo gabumus ir polinkius, moka įsivertinti kompetencijas, pasitiki savo jėgomis, nebijo iššūkių įgyvendindami pozityvaus gyvenimo idėjas. Mokiniai įgijo ypatingų asmeninių mokymosi bei kitų veiklų (projektų, renginių, iniciatyvų) pasiekimų. Ne mažiau kaip 95 proc. mokinių dalyvavo ne mažiau kaip penkiose kūrybiškumą ir iniciatyvumą skatinančiose veiklose. | | |
| **Uždaviniai** | **Rezultatas** | **Įvykdymo terminai** |
| 1.1. Didinti ugdymo karjerai įvairovę. | 1.1. Kiekvienas mokinys ugdomas karjerai.  Kiekvienai klasei per metus suorganizuotos bent penkios skirtingos ugdymo karjerai priemonės.  Ne mažiau kaip 50 proc. praktinių ugdymo karjerai veiklų tiesiogiai siejosi su mokinių kūrybiškumo ugdymu.  Ne mažiau kaip 20 proc. mokinių pritaikė kūrybines idėjas mokyklos veiklose ir asmeniniame gyvenime.  Ne mažiau kaip 40 proc. mokinių dalyvavo susitikimuose su įvairių profesijų atstovais.  Ne mažiau kaip 10 proc. mokinių tėvų vedė užsiėmimus vaikams.  Ne mažiau kaip 60 proc. mokinių dalyvavo savęs pažinimo užsiėmimuose. | 2023 |
| 1.2. Kurti ugdymosi priemones įgalinant naujas edukacines erdves. | 1.2. Sukurtos ir įgyvendintos bent penkios kūrybiškumą lavinančios priemonės naujose edukacinėse erdvėse.  Mokiniai įsitraukė į klasės ir bendrų mokyklos erdvių projektavimą, įrengimą, dekoravimą.  Ne mažiau kaip 60 proc. mokinių lavino kūrybiškumą naujose edukacinėse erdvėse.  Ne mažiau kaip 70 proc. mokinių dalyvavo kūrybiškumą ir iniciatyvumą skatinančiose veiklose.  Ne mažiau kaip 30 proc. pamokų pravestos su inovatyviomis ir interaktyviomis mokymosi priemonėmis.  Įgalinant naujas edukacines erdves, surengtos bent penkios mokinių darbų parodos.  Suorganizuoti bent penki dalykiniai, kultūriniai ir sportiniai renginiai su kitų mokyklų mokiniais. | 2023 |
| 1.3. Organizuoti ugdymo procesą įvairiose edukacinėse aplinkose. | 1.3. Formalusis ugdymas ir neformalusis vaikų švietimas vykdytas mokykloje ir už jos ribų.  Ugdymui išradingai pritaikyta mokyklos teritorija ir jos prieigos: lauko klasė, aikštynas, stadionas, A. Sutkaus galerija, Šv. Jono Krikštytojo gotikinė bažnyčia ir jos aplinka, lauko estrada ir kitos.  Tikslingai parinktos virtualios aplinkos ir mokymosi terpė.  Mokykla bendradarbiavo su STEAM centrais bei kitomis institucijomis, socialiniais partneriais ir pasitelkė jų erdves ugdymui.  Kiekvienas mokinys per metus dalyvavo bent penkiose kūrybiškumą ir iniciatyvumą skatinusiose veiklose įvairiose edukacinėse aplinkose. | 2023–2024 |
| 1.4. Didinti mokinių saviraiškos galimybes neformaliojo švietimo užsiėmimuose. | 1.4. Sudarytos sąlygos mokinių saviraiškos poreikiams tenkinti.  Ne mažiau kaip 95 proc. mokinių dalyvavo įvairiuose neformaliojo švietimo užsiėmimuose.  Ne mažiau kaip 70 proc. mokinių dalyvavo bent dviejuose mokyklos neformaliojo švietimo užsiėmimuose.  Ne mažiau kaip 50 proc. mokinių neformaliojo švietimo užsiėmimuose įgytus gebėjimus pristatė mokyklos bendruomenei.  Mokykloje mokiniams pasiūloma ne mažiau kaip 10 kasmet atnaujinamų neformaliojo švietimo užsiėmimų. | 2024 |
| **2 tikslas.** Skatinti kiekvieno mokinio pažangą.  Strateginis tikslas išsikeltas atsižvelgiant į Mokyklos tarybos rekomendacijas, projekto „Kokybės krepšelis“ tikslus, Mokyklos veiklos išorinio vertinimo rekomendacijas. Vertintojai rekomendavo stiprinti pažangos ir pasiekimų (įsi)vertinimą pamokoje, diferencijavimą, individualizavimą ir suasmeninimą, didinti mokymosi įvairovę.  **Rezultatas.**  Kiekvienas mokinys nuolat ir nuosekliai mokėsi naujų dalykų, įgijo naujų gebėjimų, tvirtesnių vertybinių nuostatų. Visi mokiniai pasiekė asmeninės sėkmės, bendradarbiaudami su mokytoju, aptardami mokymosi galias ir mokydamiesi mokytis. Kiekvienas mokinys įgijo pagal savo gebėjimus optimalų bendrųjų ir dalykinių kompetencijų lygį, atitinkantį jo amžiaus grupei keliamus tikslus, individualias galias, siekius bei ugdymosi patirtį. Mokiniai įsitraukė į mokymosi pasiekimų į(si)vertinimą, pažangos stebėjimą, pasiektų rezultatų analizę. Ne mažiau kaip 99 proc. mokinių padarė asmeninę pažangą. Mokytojai dalyvaudami kvalifikaciniuose mokymuose tobulino pamokos vadybą. Ne mažiau kaip 90 proc. mokinių suvokė ir gebėjo įvertinti savo asmenybės unikalumą (savitumą, individualumą), gabumus ir polinkius, mokėjo įsivertinti asmeninę kompetenciją, planuoti tolesnius mokymosi siekius. | | |
| 2.1. Diferencijuoti ir individualizuoti ugdymą. | 2.1. Visiems mokiniams užtikrintas diferencijuotas ir individualizuotas ugdymas.  Kiekvienam mokiniui sudaryta galimybė patirti įvairius mokymosi būdus ir formas, išbandyti įvairias užduotis ir kuo įvairesnes veiklas skirtinguose kontekstuose, atkreipiant dėmesį į mokinių individualius poreikius bei gebėjimus.  Derintas individualus, partneriškas, grupinis, visos klasės ir tinklinis mokymas(is).  Ne mažiau kaip 70 proc. mokinių dalyvavo pamokose, kuriose diferencijuotos ir individualizuotos užduotys naudojant IT.  Ne mažiau kaip 20 proc. diferencijuotų ir individualizuotų veiklų skirta gabiems mokiniams.  Ne mažiau kaip 30 proc. mokinių namų užduotys atliktos naudojant IT.  Ne mažiau kaip 80 proc. mokinių dalyvavo mokinių mini konferencijoje „Mokomės mokytis naudodamiesi IT”. | 2023–2024 |
| 2.2. Tobulinti pamokos vadybą. | 2.2. Pamokos, veiklos, užduočių tikslai derinti su kompetencijų ir mokinio asmenybės ugdymo tikslais, trumpalaikiai tikslai – su ilgesnio laikotarpio (metų, ugdymo programos) tikslais.  Visi mokytojai metodinėse grupėse aptarė pamokų vadybos tobulintinas sritis, aktyvių metodų taikymą pamokose, dalinosi gerąja patirtimi, rinkosi veiksmingą metodiką.  Ne mažiau kaip 25 proc. mokytojų aktyviomis veiklomis pamokose įgyvendino įtraukties principą, ugdė bendradarbiavimo gebėjimus, teikė kiekvienam mokiniui reikalingą pagalbą, užtikrino galimybes siekti asmeninės pažangos ir įgyti mokymuisi visą gyvenimą būtinų bendrųjų ir dalykinių kompetencijų.  Ne mažiau kaip 50 proc. mokytojų dalyvaudami kvalifikaciniuose mokymuose, stebėdami kolegų pamokas patobulino pamokos vadybos įgūdžius, kuriuos pritaikė praktikoje bei pasidalino gerąja patirtimi metodiniame leidinyje „Diferencijavimas ir individualizavimas lietuvių k., užsienio k., matematikos, socialinių ir gamtamokslinių dalykų pamokose, naudojant IT“.  Ne mažiau kaip 95 proc. pedagogų dalyvavo atnaujintų ugdymo programų įgyvendinimo kvalifikaciniuose mokymuose ir aptarė Mokytojų metodinėse grupėse. | 2023–2024 |
| 2.3. Įvairinti mokymo(si) metodus ugdymo procese. | 2.3. Mokinius įvairesni mokymo(si) metodai paskatino aktyviau mokytis, bendradarbiauti, įgyti kritinio mąstymo gebėjimų, kontroliuoti, struktūruoti, plėtoti, gilinti informacijos ir idėjų supratimą, prisiimti atsakomybę už savo ir kitų mokymąsi, padėti mokytis vieni kitiems.  Kiekvienas mokinys patyrė įvairius mokymosi būdus ir formas, išbandė įvairių rūšių užduotis ir veiklas įvairiuose kontekstuose (mokykloje, bibliotekoje, gamtoje ir kitur). Derintas individualus, partneriškas, darbo grupėse, visos klasės ir tinklinis mokymasis.  Ne mažiau kaip 50 proc. visų pamokų taikyti mokymąsi skatinantys metodai, orientuoti į tyrinėjimą, mokinių patirtį, socialiai aktyvų dalykinių ir bendrųjų kompetencijų ugdymą.  Ne mažiau kaip 50 proc. mokyklos ugdymo programų turinio integruota, pritaikant įvairius modelius: asmenybinę ir sociokultūrinę, dalyko vidinę ar tarpdalykinę integraciją.  Sietas formalusis ugdymas ir neformalusis mokinių švietimas, vykstantis tiek mokykloje, tiek už jos ribų.  Taikyti įvairūs nenuolatiniai mokinių pergrupavimo pagal jų mokymosi poreikius būdai.  Ne mažiau kaip 80 proc. mokinių dalyvavo projektinėse veiklose.  Ne mažiau kaip 90 proc. pedagogų dalyvavo įtraukiojo ugdymo kvalifikaciniuose mokymuose ir aptarė Mokytojų metodinėse grupėse. | 2024–2025 |
| 2.4. Tobulinti pedagogų vertinimo ir mokinių įsivertinimo gebėjimus. | 2.4. Mokytojai, organizuodami mokymą(si), atsižvelgė į mokinių stiprybes pagal amžiaus tarpsnius, asmeninius ir ugdymosi poreikius, interesus, gebėjimus, mokymosi stilius.  Ne mažiau kaip 70 proc. mokytojų taikė pamokose veiksmingas individualios mokinių pažangos ir pasiekimų pamokoje atpažinimo ir įvertinimo strategijas.  Visi mokytojai dalyvavo profesiniuose dialoguose apie mokinių žinių ir gebėjimų vertinimą bei įsivertinimą.  Visi mokytojai mokiniams teikė konstruktyvų atsaką, įtraukdami juos į vienas kito vertinimo ir įsivertinimo veiklas.  Pozityvi, lanksti ir konkreti mokykloje veikianti skatinimo sistema įgalino mokinius siekti pažangos.  Kiekvienas mokinys įsitraukė į mokymosi pasiekimų įsivertinimą, pažangos stebėjimą, pasiekimų rezultatų aptarimą.  Ne mažiau kaip 80 proc. mokinių patobulino įsivertinimo gebėjimus, išbandydami ne mažiau kaip penkis skirtingus įsivertinimo būdus. | 2024 |

**2 prioritetas.** **Savarankiška ir atsakinga asmenybė.**

|  |  |  |
| --- | --- | --- |
| **1 tikslas.** Stiprinti ugdymo proceso dalyvių lyderystę.  Strateginis tikslas išsikeltas atsižvelgiant į Mokyklos tarybos ir Mokytojų tarybos rekomendacijas stiprinti ugdymo proceso dalyvių lyderystę, jiems suteikiant laisvę veikti, prisiimant atsakomybę už iniciatyvas, sprendimus ir jų įgyvendinimą.  **Rezultatas.** Ugdymo proceso dalyviai įgyvendino iniciatyvas, prisiėmė asmeninę atsakomybę už ugdymąsi ir mokyklos bendruomenės narių sutelktumą ir pilietinį sąmoningumą. Jiems suteikta laisvė rodyti iniciatyvą, stiprinti savimonės, savitvardos ir teigiamų savitarpio santykių kūrimo įgūdžius. Ne mažiau kaip 70 proc. mokytojų bei 30 proc. mokinių dalyvavo bent penkiose lyderystę stiprinančiose veiklose. | | |
| **Uždaviniai** | **Rezultatas** | **Įvykdymo terminai** |
| 1.1. Stiprinti savimonės, savitvardos ir teigiamų savitarpio santykių kūrimo įgūdžius. | 1.1. Mokinių bendravimas grįstas geranoriškumo, pagarbos, pasitikėjimo, solidarumo, mandagumo principais.  Mokiniai suvokė savo asmenybės unikalumą, gabumus ir polinkius, mokėjo įsivertinti kompetencijas.  Mokiniai kūrė mokyklos gyvenimo taisykles ir jų laikėsi bei suvokė susitarimų, tvarkos paskirtį.  Ne mažiau kaip 80 proc. mokinių išsakė savo mintis ir išklausė kitus, klausė, diskutavo, pagrindė savo nuomonę, paaiškino požiūrį, analizavo ir sprendė problemas, kūrė pozityvius savitarpio santykius.  Ne mažiau kaip 80 proc. mokinių dalyvavo bent dviejose socializacijos programų ir projektų veiklose. | 2026 |
| 1.2. Didinti mokinių atsakomybę už ugdymąsi. | 1.2. Mokiniai išsako individualius mokymosi lūkesčius, kurie atskleidžia jų pasitikėjimą savo jėgomis.  Kiekvienas mokinys nuolat ir nuosekliai išmoksta naujų dalykų, įgyja naujų gebėjimų, tvirtesnių vertybinių nuostatų.  Visi mokiniai supažindinti su mokyklos individualios pažangos stebėjimo, fiksavimo, analizavimo ir pagalbos mokiniui teikimo tvarka, parengia asmeninio tobulėjimo planą.  Ne mažiau kaip 80 proc. mokinių jaučia atsakomybę už savo mokymąsi.  Ne mažiau kaip 90 proc. mokinių dalyvavo bent dviejose atsakomybę didinančiose veiklose. | 2026 |
| 1.3. Skatinti asmenines iniciatyvas. | 1.3. Mokykloje sudarytos sąlygos asmeninių iniciatyvų sklaidai ir jų įgyvendinimui.  Mokiniai inicijavo ir suorganizavo ne mažiau kaip penkis renginius.  Mokykloje sukurta mokinių skatinimo tvarka.  Ne mažiau kaip 30 proc. mokinių dalyvavo mentorystės programoje „Mokinys mokiniui“.  Ne mažiau kaip 30 proc. mokinių dalyvavo mokyklos, rajono, respublikos olimpiadose, konkursuose, varžybose. | 2025–2026 |
| 1.4. Puoselėti mokyklos bendruomenės narių sutelktumą ir pilietinį sąmoningumą. | 1.4. Užtikrintos sąlygos mokyklos bendruomenei dalyvauti sutelktumą ir pilietiškumą skatinančioje veikloje.  Mokiniai jautėsi priklausantys mokyklos bendruomenei, dalyvavo mokyklos savivaldoje.  Ne mažiau kaip 90 proc. mokyklos bendruomenės narių bendradarbiavo, dalyvavo bendrose veiklose, prisiėmė atsakomybę.  Ne mažiau kaip 90 proc. mokinių dalyvavo bent penkiuose bendruomenės sutelktumui ir pilietiniam sąmoningumui skatinti skirtuose renginiuose.  Ne mažiau kaip 90 proc. mokinių dalyvavo mokyklos organizuotose pilietinėse akcijose, valstybinėse šventėse.  Ne mažiau kaip 90 proc. mokinių dalyvavo bendruomeniškumą skatinusiose veiklose.  Ne mažiau kaip 30 proc. mokinių dalyvavo įvairiose savanorystės veiklose. | 2025–2026 |
| **2 tikslas.** Skatinti mokyklos bendruomenę puoselėti tvarumo kultūrą.  Strateginis tikslas išsikeltas atsižvelgiant į Valstybės pažangos strategiją „Lietuvos pažangos strategiją „Lietuva 2030“, Kauno rajono savivaldybės 2021–2027 m. strateginį plėtros planą, Mokyklos tarybos, Mokytojų tarybos, Mokinių tarybos rekomendacijas puoselėti tvarumo kultūrą, siekiant įdiegti mokiniams rūpinimąsi savo aplinka, bendruomene, šalies gerove ir prisidėti ją kuriant.  **Rezultatas.** Vykdyta aktyvi veikla, skatinanti socialinę ekologinę atsakomybę. Ugdytas mokinių sąmoningumas apie tvarumo svarbą kasdieniniame gyvenime. Mokiniai siejo mokymąsi su savo gyvenimo patirtimis, modeliavo, sprendė realaus pasaulio problemas, ugdėsi realiam gyvenimui aktualius mąstymo ir veiklos gebėjimus. Ne mažiau kaip 50 proc. mokyklos bendruomenės narių dalyvavo ne mažiau kaip dviejuose tvarumo kultūrą puoselėti skatinančiuose renginiuose. | | |
| 2.1. Ugdyti mokinių sąmoningumą apie tvarumo svarbą kasdieniniame gyvenime. | 2.1. Ne mažiau kaip 90 proc. mokinių dalyvavo bent viename sąmoningumą apie tvarumo svarbą skatinusiame užsiėmime.  Parengtas bent vienas stendas tvarumo tema.  Suorganizuota integruotų tvaraus ugdymo pamokų savaitė. | 2026 |
| 2.2. Vykdyti aktyvią veiklą, skatinančią socialinę ekologinę atsakomybę. | 2.2. Mokiniai dalyvavo bent vienoje socialinę ekologinę atsakomybę skatinusioje veikloje.  Surengtos bent keturios gamtos saugojimo ir aplinkos tvarkymo akcijos.  Suorganizuotos ne mažiau kaip dvi ekskursijos į gamtosauga ir ekologinėmis problemomis besirūpinančias įstaigas.  Ne mažiau kaip 90 proc. mokinių dalyvavo gamtosaugos edukacinėse programose. | 2026 |
| **3 tikslas.** Ugdyti socialinės, emocinės ir sveikos gyvensenos įgūdžius.  Strateginis tikslas išsikeltas atsižvelgiant į Kauno rajono savivaldybės 2021–2027 m. strateginį plėtros planą, į mokyklos Vaiko gerovės komisijos, Sveikos gyvensenos ugdymo koordinacinės tarybos, Mokyklos tarybos, Mokytojų tarybos rekomendacijas mokyklos gyvenimo praktikoje daugiau dėmesio skirti socialinės, emocinės ir sveikos gyvensenos įgūdžiams, siekiant kurti mokinių ir mokyklos darbuotojų emocinę gerovę ir saugią aplinką.  **Rezultatas.** Ne mažiau kaip 50 proc. mokinių išmoko valdyti save stresinėse situacijose, atsispirti neigiamoms įtakoms, sąmoningai rinktis sveiką gyvenimo būdą ir fizinį aktyvumą. Mokiniams laiku teikiama psichologinė, socialinė pagalba. Sukurta jauki, estetiška, funkcionali ugdymo(si) aplinka, padedanti stiprinti bendruomenės narių emocinį saugumą, palankias darbo ir mokymosi sąlygas. Ne mažiau kaip 50 proc. mokyklos bendruomenės narių dalyvavo sveikatinimo veikloje. | | |
| 3.1. Stiprinti ugdytinių socialinį sąmoningumą ir emocinę, psichinę sveikatą. | 3.1. Klasėse ir mokykloje sukurtas ir puoselėjamas palankus emocinis klimatas mokytis.  Mokiniai laikėsi susitarimų, mokinio elgesio taisyklių.  Kiekvienas mokinys dalyvavo ne mažiau kaip dviejose socialinės, emocinės ir sveikos gyvensenos įgūdžius skatinančiose veiklose.  Visi mokiniai dalyvavo socialinių emocinių įgūdžių ir prevencinėse programose. | 2025 |
| 3.2. Skatinti mokinių fizinį aktyvumą. | 3.2. Sukurtos erdvės mokinių fiziniam aktyvumui didinti.  Ne mažiau kaip 90 proc. mokinių dalyvavo bent dviejose fizinį aktyvumą skatinančiose veiklose.  Suorganizuotos bent trys tarpmokyklinės draugiškos sportinės varžybos.  Ne mažiau kaip 50 proc. mokinių rinkosi fizinį aktyvumą skatinančius neformaliojo švietimo užsiėmimus. | 2025 |

**3 prioritetas. Šiuolaikiška, besimokanti ir atvira inovacijoms bendruomenė.**

|  |  |  |
| --- | --- | --- |
| **1 tikslas.** Stiprinti komunikavimo gebėjimus.  Strateginis tikslas išsikeltas atsižvelgiant į „Geros mokyklos koncepciją“, Mokyklos tarybos, Mokytojų tarybos, Mokinių tarybos rekomendacijas stiprinti komunikavimo gebėjimus, siekiant skatinti mokinius savivaldaus mokymosi, ugdyti gebėjimus kurti, perduoti ir suprasti žinias (faktus, požiūrius ar asmenines nuostatas) etiškai naudojantis verbalinėmis ir neverbalinėmis priemonėmis bei technologijomis, stiprinti mokinių viešosios komunikacijos įgūdžius.  **Rezultatas.** Mokiniai išsakė individualius mokymosi lūkesčius, rodančius pasitikėjimą savo jėgomis, mokėsi iš mokytojo ir vieni iš kitų, dalijosi patirtimi, keitėsi nuomonėmis, diskutavo. Mokytojas padėjo mokiniams pažinti įvairius komunikavimo būdus, pasirinkti tinkamiausius, stengėsi optimizuoti bendravimą, siedamas mokymosi veiklą su individualia mokinių patirtimi ir įvairiais kontekstais. Mokiniai viešai išsakė savo mintis ir išklausė kitus, klausė, diskutavo, pagrindė savo nuomonę, paaiškino požiūrį, drauge analizavo ir sprendė problemas, priėmė sprendimus, stiprino komunikavimo gebėjimus. | | |
| **Uždaviniai** | **Rezultatas** | **Įvykdymo terminai** |
| 1.1. Stiprinti mokėjimo mokytis įgūdžius. | 1.1. Užtikrintos sąlygos visiems mokiniams stiprinti mokėjimo mokytis įgūdžius pamokose. Ugdymo procese akcentuotas praktinis įgytų žinių panaudojimas.  Ne mažiau kaip 90 proc. mokinių dalyvavo bent trijose mokėjimą mokytis stiprinančiose veiklose.  Ne mažiau kaip 50 proc. mokinių lankė mokomųjų dalykų konsultacijas.  Ne mažiau kaip 30 proc. mokinių įsitraukė į mentorystės programos „Mokinys mokiniui“ veiklas.  Ne mažiau kaip 40 proc. mokinių mokėjimo mokytis įgūdžius stiprino neformaliojo švietimo užsiėmimuose.  Ne mažiau kaip 60 proc. mokinių kėlė individualius mokymosi uždavinius ir juos aptarė.  Ne mažiau kaip 60 proc. mokinių taikė įvairias mokymosi strategijas ir metodus, kad išsiaiškintų jų tinkamumą.  Ne mažiau kaip 70 proc. mokinių tikslingai rado, įvertino ir apdorojo informaciją naudodamiesi šiuolaikinėmis technologijomis.  Ne mažiau kaip 50 proc. mokinių savarankiškai atliko užduotis: patys pasirinko jų atlikimo būdą, laiką, formą, susirado reikiamą informaciją bei ja pasinaudojo.  Ne mažiau kaip 50 proc. mokinių nuolat bendradarbiavo, siekdami pagerinti mokymosi mokytis įgūdžius bei mokymosi rezultatus. | 2026–2027 |
| 1.2. Didinti mokymosi socialumą. | 1.2. Ne mažiau kaip 90 proc. mokinių dalyvavo bent dviejuose mokymosi socialumą skatinančiuose renginiuose.  Mokiniai mokėsi bendradarbiaujant įvairiomis aplinkybėmis, įvairios sudėties ir dydžio grupėse.  Mokiniai mokėsi konstruktyviai, pozityviai komunikuodami, įveikdami mokymosi sunkumus.  Ne mažiau kaip 50 proc. klasės valandėlių skirta mokinių elgesio, socialinių sąveikų aptarimui.  Ne mažiau kaip 90 proc. mokinių dalyvavo bent dviejuose mokymosi socialumą skatinančiuose renginiuose.  Ne mažiau kaip 60 proc. mokinių išmoko vizualizuoti ir paaiškinti savo mąstymą, pademonstruoti įgūdžius, gebėjimus ir veiklos būdus.  Ne mažiau kaip 30 proc. mokinių padėjo vieni kitiems mokantis. | 2027 |
| **2 tikslas.** Ugdyti mokinių asmeninius gebėjimus per praktines ir tiriamąsias veiklas.  Strateginis tikslas išsikeltas atsižvelgiant į „Geros mokyklos koncepciją“, Mokyklos tarybos, Mokytojų tarybos, Mokinių tarybos rekomendacijas stiprinti mokinių asmeninius gebėjimus per praktines ir tiriamąsias veiklas, siekiant mokyti mokinius įgytas žinias ir įgūdžius pritaikyti realiame gyvenime.  **Rezultatas.** Mokymas(is) sietas su mokinių gyvenimo patirtimis, realijomis. Sudarytos sąlygos modeliuoti, spręsti realaus pasaulio problemas, ugdytis realiam gyvenimui aktualius mąstymo ir veiklos gebėjimus. Ne mažiau kaip 90 proc. mokinių mokėsi taikydami praktines ir tiriamąsias veiklas. Visi mokiniai patyrė asmeninę sėkmę plėsdami savo verslumo žinių akiratį. | | |
| 2.1. Sudaryti sąlygas kiekvieno mokinio individualios pažangos augimui, taikant praktines ir tiriamąsias veiklas. | 2.1. Sudarytos sąlygos kiekvieno mokinio individualios pažangos augimui, taikant praktines ir tiriamąsias veiklas, atliekant tyrimus, diagnostinį vertinimą.  Įrengta gamtamokslinė laboratorija.  Pradinių klasių ir gamtamokslinių dalykų mokytojai vedė bent 10 proc. dalyko pamokų gamtamokslinėje laboratorijoje.  Ne mažiau kaip 90 proc. mokinių ugdė asmeninius gebėjimus dalyvaudami ne mažiau kaip penkiose praktinėse ir tiriamosiose veiklose.  Ne mažiau kaip 90 proc. mokinių dalyvavo bent trijose praktinėse ir tiriamosiose veiklose, skatinančiose kiekvieno mokinio individualią pažangą. | 2027 |
| 2.2. Plėsti mokinių verslumo žinias. | 2.2. Ugdyme vykdyta prasminga integracija, mokymosi patirčių tarpdiscipliniškumas.  Į ugdymo programų turinį taikant įvairius modelius integruotas verslumas.  Mokinių verslumas skatintas bendradarbiaujant su tėvais, socialiniais partneriais.  Ne mažiau kaip 80 proc. mokinių dalyvavo bent dviejose veiklose, praktiškai taikant verslumo žinias.  Ne mažiau kaip 20 proc. mokinių verslumo žinias stiprino bent dviejose veiklose, vykdytose įmonėse.  Ne mažiau kaip 60 proc. mokinių dalyvavo bent dviejose praktinėse veiklose, suteikiančiose galimybę generuoti pajamas. | 2027 |

\_\_\_\_\_\_\_\_\_\_\_\_\_\_\_\_

## **1 priedas**

## 2018–2022 M. STRATEGINIO PLANO ĮGYVENDINIMAS

2018–2022 m. strateginio plano tikslai įgyvendinti. Mokykla aktyviai dalyvavo Kauno rajono sveikatą stiprinančių mokyklų tinkle. Siekiant ugdyti mokinių socialines, mokėjimo mokytis, pažinimo kompetencijas, mokykloje įgyvendintos vaikų ir jaunimo socializacijos, psichoaktyviųjų medžiagų prevencijos programos, socialinių emocinių įgūdžių prevencinės programos: „Laikas kartu“, „Paauglystės kryžkelės“, VEIK (Vaiko emocinės išraiškos kontrolė), „Kimochis“. Įdiegta elektroninė platforma „Patyčių dėžutė“. Jau tapo tradicija mokykloje organizuoti vaikų vasaros poilsio stovyklas, Zapyškio sporto žaidynes, sveikatos stiprinimo projektus.

Mokyklos tautinių šokių kolektyvas „Nemunėlis“ dalyvavo respublikiniame vaikų ir jaunimo tautinių šokių festivalyje „Šok, trypk, linksmas būk“, Pasaulio lietuvių dainų šventėje.

Gerinant pamokos kokybę bei teikiant kryptingą pagalbą mokiniui kiekvienais metais organizuoti kvalifikaciniai seminarai, mokytojai tobulino bendrąsias ir dalykines kompetencijas apie aktyvių mokymosi metodų taikymą, gabių mokinių ugdymą, individualios pažangos stebėjimą, fiksavimą, pasiekimų vertinimą, sėkmingos pamokos planavimą ir organizavimą. Mokykla dalyvavo pažintinės žuvininkystės programoje „Išauginta Europos Sąjungoje“ ir projektuose: „Mokyklų aprūpinimas gamtos ir technologinių mokslų priemonėmis“ (NR. 09.1.3-CPVA-V-704-02-0001), „Lyderių laikas 3“, „Vaikų švietimas ir praktinis mokymas fizinio, psichoemocinio sveikatinimo, socialinės gerovės kūrimo, sveiko ir aktyvaus gyvenimo ugdymo perspektyvoje (Nr. 08.4.2-ESFA-K-629-02-0004)“, „Matematikos pasiekimų gerinimas sukuriant ir efektyviai panaudojant inovatyvias erdves“, Europos Sąjungos struktūrinių fondų/ Europos socialinio fondo lėšų bendrai finansuojamame projekte Nr.09.2.1-ESFA-V-719-01-0001 ,,Kokybės krepšelis“, „Kauno r. Zapyškio pagrindinės mokyklos pastato, esančio Šviesos g. 16, Kluoniškių k. infrastruktūros modernizavimas“, „Zapyškio pagrindinės mokyklos priestatas, panaudojant valdžios ir privataus subjekto partnerystės modelį (PPP)“, „Sporto bazių atnaujinimas Kauno r. Kulautuvos ir Zapyškio seniūnijose“.

Suaktyvėjo mokyklos bendruomenės bendradarbiavimas. Mokinių tėvai karjeros užsiėmimuose dalinosi profesine patirtimi, supažindino su savo darbovietėmis. Organizuota tradicinė „Šeimos šventė“.

## **2 priedas**

## SITUACIJOS ANALIZĖ

**Vidinė**

2019 metais atliktas Kauno r. Zapyškio pagrindinės mokyklos veiklos visuminis išorinis vertinimas. Įvardinti stiprieji ir tobulintini mokyklos veiklos aspektai.

Stiprieji veiklos aspektai:

1. Mokyklos pasiekimų ir pažangos rezultatyvumas (1.2.2. – 3 lygis)
2. Mokymosi siejimas su mokinių gyvenimo patirtimis (2.2.1. – 3 lygis)
3. Veiklos, įvykiai ir nuotykiai (2.3.2. – 4 lygis)
4. Pastato ir jo aplinkos estetiškumas (3.1.2. – 4 lygis)
5. Edukacinės išvykos (3.2.1. – 4 lygis)
6. Optimalus išteklių paskirstymas (4.1.1. – 3 lygis)
7. Pasidalyta lyderystė (4.1.2. – 3 lygis)
8. Mokyklos savivalda (4.1.3. – 3 lygis)
9. Bendradarbiavimas su tėvais (4.2.2. – 4 lygis)
10. Mokyklos tinklaveika (4.2.3. – 4 lygis)

Tobulintini veiklos aspektai:

1. Pažangos pastovumas ir pasiekimų asmeniškumas pamokoje (1.2.1. – 2 lygis)
2. Diferencijavimas, individualizavimas, suasmeninimas (2.2.2. – 2 lygis)
3. Mokymo(si) įvairovė pamokoje (2.2.2. – 2 lygis)
4. Vertinimo kriterijų aiškumas (4.4.1. – 2 lygis)
5. Mokinių įsivertinimas (2.4.2. – 2 lygis)

Strateginė analizė atlikta remiantis 2022 metų plačiojo veiklos kokybės įsivertinimo rezultatais. Išryškėjo mokyklos privalumų aspektai:

3.1.2. Pastatas ir jo aplinka.

3.1.3. Aplinkos bendrakūra.

2.2.2. Ugdymo planai ir tvarkaraščiai.

Įsivertinimo rezultatai atskleidė ir mokyklos trūkumų aspektus:

2.4.2. Mokinių įsivertinimas.

1.1.1. Asmenybės tapsmas.

2.3.1. Mokymasis.

Plačiojo veiklos kokybės įsivertinimo rezultatai aptarti mokytojų metodinėje taryboje, Mokytojų taryboje. Atsižvelgus į įsivertinimo išvadas ir suderinus su mokytojų taryba pasirinkti tobulinti šie veiklos aspektai:

2.2.2. Ugdymo(si) organizavimas.

1.1.1. Asmenybės tapsmas.

4.1.2. Lyderystė.

**Išorinė**

Mokykla yra Zapyškio seniūnijoje, kurioje gyvenamąją vietą 2022 m. yra deklaravę 2850 gyventojų. Netoliese yra Kauno r. Ežerėlio pagrindinė mokykla, Kauno r. Kačerginės mokykla-daugiafunkcis centras, Vytauto Didžiojo universiteto Ugnės Karvelis gimnazija. Nesunkiai pasiekiamos ir Kauno miesto mokyklos, todėl galimas gabesniųjų moksleivių išvykimas į minėtas mokyklas.

2017 metų pradžioje daliai Zapyškio miestelio teritorijos suteiktas kurortinės  teritorijos statusas. 2018–2021 m. Kauno rajono savivaldybė įgyvendino projektą „Kauno r. Zapyškio senojo miesto teritorijos atgaivinimas ir pritaikymas bendruomenės poreikiams“. Pagerinus Zapyškio seniūnijos infrastruktūrą, padidėjo gyventojų skaičius.

Dalis Kauno miesto gyventojų persikelia gyventi į Zapyškio apylinkes. Augant gyventojų skaičiui Zapyškio seniūnijoje, daugėja mokinių mokykloje.

Mokykla bendradarbiauja su Zapyškio seniūnija, bažnyčia, bendruomenės centru, bendruomeninių paslaugų centru, jungtine biblioteka-internetine skaitykla, Kauno r. Ežerėlio pagrindine mokykla, Kauno r. Kačerginės mokykla-daugiafunkciu centru, Kauno r. Sporto mokykla, Kauno r. Dziudo ir jojimo mokykla, Ežerėlio kultūros centru.

## **3 priedas**

## SSGG ANALIZĖ

|  |  |
| --- | --- |
| **STIPRYBĖS**  Palankios sąlygos įtraukiąjam ugdymui.   1. Šiuolaikinių edukacinių erdvių kūrimas ir panaudojimas. 2. Geri rezultatai rajono olimpiadose, konkursuose, varžybose, projektuose. 3. Pedagoginės-socialinės ir psichologinės pagalbos mokiniui užtikrinimas. 4. Mokyklos projektinės veiklos ir tradicinių renginių tęstinumas. 5. Sudarytos sąlygos darbuotojų kompetencijų tobulinimui. 6. Ugdymo programos ir tvarkaraščiai tenkina mokinių poreikius, skatina mokytis ir leidžia rinktis. | **SILPNYBĖS**   1. Neišnaudotos vertinimo būdų ir formų įvairovės galimybės. 2. Mokinių įsivertinimas pamokoje. 3. Mokymo(si) įvairovė pamokoje. 4. Diferencijavimas, individualizavimas, suasmeninimas. 5. Dalies mokinių motyvacijos ir atsakomybės stoka. 6. Dalies tėvų pasyvumas, bendravimo kultūros problemos. |
| **GALIMYBĖS**   1. Neformaliojo švietimo veiklų įvairovės plėtra. 2. Zapyškio kurortinės teritorijos, istorinių, kultūros ir gamtos paminklų pritaikymas edukacinei veiklai. 3. Iškilių žmonių, įvairių profesijų atstovų įtraukimas į ugdymo procesą. 4. Glaudus bendradarbiavimas su vietos bendruomene. 5. Bendradarbiavimas su kitomis ugdymo įstaigomis, Zapyškio seniūnijoje veikiančiomis įmonėmis ir organizacijomis. | **GRĖSMĖS**   1. Mokinių, baigusių 8 klases, išėjimas mokytis į gimnazijas. 2. Trūksta specializuotų chemijos, fizikos kabinetų. 3. Dalies mokytojų profesinė veikla keliose įstaigose. 4. Prastėjanti mokinių sveikata. 5. Daugumos mokinių gyvenamoji vieta toliau nei trys kilometrai nuo mokyklos. 6. Didėjantis neigiamų socialinių reiškinių plitimas visuomenėje. |

## **4 priedas**

## **STRATEGINIO PLANO ĮGYVENDINIMO PRIEŽIŪRA**

Mokyklos strateginio plano tikslai ir uždaviniai įgyvendinami kasmet sudarant mokyklos metinį veiklos planą. Strateginio plano įgyvendinimą ir koregavimą vykdo direktoriaus įsakymu sudaryta strateginio plano įgyvendinimo priežiūros grupė. Strateginio plano įgyvendinimo stebėsena vyksta sistemingai. Kiekvienų metų pabaigoje analizuojamas metinio veiklos plano įgyvendinimas, teikiamos rekomendacijos darbo grupei, rengiančiai kitų metų veiklos planą. Strateginio plano įgyvendinimo priežiūros grupė stebėsenos rezultatus pristato mokyklos bendruomenei: kiekvienų metų pabaigoje teikia ataskaitas mokytojų ir mokyklos tarybai, mokinių tėvams apie strateginio plano įgyvendinimo eigą. Mokyklos metinės veiklos planavimo grupė, išnagrinėjusi strateginio plano įgyvendinimo priežiūros grupės ataskaitą ir rekomendacijas, mokyklos bendruomenės siūlymus ir pastebėjimus, rengia metinį veiklos planą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_